上昭成閣不得於從姪僧悟空院歎嗟
作者：孟郊
朝代：唐

paragraphs: 欲上千級閣，問天三四言。
未盡數十登，心目風浪翻。
手手把驚魄，脚脚踏墜魂。
却流至舊手，傍掣猶欲奔。
老病但自悲，古蠹木萬痕。
老力安可誇，秋海萍一根。
孤叟何所歸，晝眼如黃昏。
常恐失好步，入彼市井門。
結僧爲親情，策竹爲子孫。
此誠徒切切，此意空存存。
一寸地上語，高天何由聞。